ముదిగొండ కాల్పులు

ముదిగొండ కాల్పులు అనేవి పేదలకు ఇళ్ల స్థలాలు ఇవ్వాలంటూ 2007లో ఖమ్మం జిల్లా ముదిగొండలో జరిగిన ధర్నా వద్ద పోలీసులు జరిపిన కాల్పులు. ఇందులో ఏడుగురు ప్రాణాలు కోల్పోగా, 23 మందికి గాయాలయ్యాయి, ముగ్గురు శాశ్వతంగా వికలాంగులయ్యారు.

2007 జులై 28న, ప్రతి పేదవాడికి ఇళ్ల స్థలం ఇవ్వాలనే నినాదంతో వై.యస్. రాజశేఖరరెడ్డి ప్రభుత్వానికి వ్యతిరేకంగా సీపీఎం పార్టీ ఆధ్వర్యంలో ముదిగొండ బస్టాండ్‌ సెంటర్‌లో ధర్నా, నిరాహారదీక్ష చేపట్టారు. దీనిపై పోలీసులు లాఠీచార్జీ, కాల్పులు జరిపారు. మృత‌దేహాల‌ను ఖ‌మ్మం క‌లెక్ట‌రేట్ ముందు ఉంచి అనేక గంట‌ల పాటు ఆందోళ‌న నిర్వ‌హించిన తరువాత పరిహారం చెల్లిస్తామని ప్రభుత్వం నుండి హామీ రావడంతో ఊరేగింపుతో కుటుంబాలకు అప్పగించారు. ఈ ఘటన దేశవ్యాప్తంగా పెద్ద ఎత్తున ఆందోళనలకు, చర్చకు దారి తీసింది.

భాదితులు పరిహారంగా అయిదు ఎకరాల వ్యవసాయ భూమి, రూ. పది లక్షల పరిహారం, ఉద్యోగం, ఇళ్లు డిమాండ్ చేయగా, ప్రభుత్వం రూ. ఆరు లక్షలు పరిహారం, రెండు ఎకరాల వ్యవసాయ భూమి కేటాయించింది. కాల్పులు జరిపిన పోలీసులపై క్రిమినల్ కేసులు పెట్టాలని ప్రభుత్వాన్ని భాదితులు డిమాండ్ చేయగా, ప్రభుత్వం వారిని తాత్కాలికంగా సస్పెండ్ చేసి తరువాత పదోన్నతులు ఇవ్వడంతో విమర్శలు ఎదుర్కొంది.

ఈ సంఘటన తరువాత కాల్పులు జ‌రిగిన ప్రాంతంలో వామప‌క్షాల ఆధ్వ‌ర్యంలో భూపోరాట అమరవీరుల స్తూపాన్ని నిర్మించి, ప్రతి సంవత్సరం నివాళులు అర్పిస్తున్నారు. 

 ఇవి కూడా చూడండి 

 విద్యుత్ ఉద్యమం
 కాకరాపల్లి ఉద్యమం

 మూలాలు 

వర్గం:ఉద్యమాలు
వర్గం:ఖమ్మం జిల్లా